Girkalnio šv. Jurgio bažnyčia

Girkalnio šv. Jurgio bažnyčia – bažnyčia, stovinti Girkalnio miestelyje, 1 km į pietus nuo magistralinio kelio .

Parapijoje veikia Griaužų koplyčia.

 Istorija 
miniatiūra|250px|left|Bažnyčia iš šono

Legendos pasakoja, kad bažnyčią pastatydinęs ponas Jurgis, kuris maldomis sugebėjęs apsisaugoti nuo jį užpuolusių vilkų girioje ant kalno (Girkalnyje).

Girkalnis iki 1842 m. priklausė Žemaičių vyskupams. Iki 1613 m. pastatyta bažnyčia. 1622 m. įsteigta parapija. Tais pat metais Žemaičių vyskupo stalo generaliniame inventoriuje minima, kad bažnyčiai reikalingas remontas.

1744 m. pastatyta nauja medinė bažnyčia. Jai 1826 m. pakeisti sienojai. Parapijai 1841 m. priklausė 2 valakai ir 6 margai žemės, klebonas gavo 103,5 rublių per metus. Girkalnio klebonas Mykolas Valauskas 1863 m. ištremtas į Tomsko guberniją (mirė 1869 m.).

1890 m. rugpjūčio 20 d. bažnyčią uždegė žaibas. Kauno gubernatorius neleido statyti laikinos, todėl pamaldos perkeltos į ankštą kapinių koplyčią. Valdžia atmetė kelis parapijiečių prašymus ir neleido statyti mūrinės bažnyčios. Išdegtas plytas teko parduoti. 1896 m. leista statyti medinę. Kryžminio plano bažnyčia 1898 m. buvo pastatyta ir konsekruota. Darbus prižiūrėjo architektas Nikolajus Andrejevas. 1907 m. įsteigta parapijos bibliotekėlė. Ją perėmė 1908 m. įsteigtas „Saulės“ draugijos skyrius.

Bažnyčia 1944 m. sudegė. Maldos namai įrengti parapijos salėje (1964 m. sudegė), vėliau – iš Vengerskų kaimo atkeltame name. Girkalnio klebonas Prosperas Bubnys 1971 m. už vaikų katekizaciją nuteistas 1 metus kalėti.

Pagal architekto Felikso Sakalausko projektą 1990 m. pradėta statyti nauja bažnyčia, 1991 m. jos pamatus pašventino arkivyskupas Sigitas Tamkevičius. Jis naująją bažnyčią konsekravo 1997 m. rugsėjo 28 d.

 Šaltiniai 


 Nuorodos 

 Arkivyskupijos informacija
 Girkalnio šv. Jurgio bažnyčia panoramas.lt
 Medinė Girkalnio bažnytėlė limis.lt, 1927 m.

Kategorija:Raseinių rajono bažnyčios
Kategorija:Girkalnis